ประธานาธิบดีสหรัฐฯเตรียมใช้เวทีประชุมสุดยอดผู้นำจี 20 แก้ปัญหาความไม่สมดุลทางการค้าและอัตราแลกเปลี่ยนค่าเงินระหว่างประเทศ
ปธน.สหรัฐฯ ยันใช้เวทีประชุมสุดยอดผู้นำจี 20 แก้ปัญหาความไม่สมดุลทางการค้าและอัตราแลกเปลี่ยนค่าเงินระหว่างประเทศที่ยังตกลงกันไม่ได้
นายบารัค โอบามา ประธานาธิบดีสหรัฐจะต้องเผชิญกับข้อโต้แย้งหลายในการประชุมจี 20 โดยเฉพาะการแก้ปัญหาความไม่สมดุลทางการค้าและอัตราแลกเปลี่ยนค่าเงินระหว่างประเทศ นอกจากนี้ยังเรียกร้องให้กลุ่มประเทศเศรษฐกิจที่เติบโตใหม่เข้ามามีส่วนร่วมมากขึ้น ประธานาธิบดีสหรัฐฯกล่าวที่กรุงจาร์กาตา ประเทศอินโดนีเซีย ก่อนจะเดินทางไปถึงกรุงโซล เกี่ยวกับเรื่องนี้ ว่าในฐานะที่เป็นการประชุมในระดับผู้นำทางเศรษฐกิจของโลก กลุ่มประเทศจี 20 จะต้องหารือในที่ประชุมเพื่อจัดการในเรื่องนี้ นายบารัค โอบามากล่าวว่า ที่ผ่านมามีประเทศเพียง 7 หรือ 8 ประเทศเท่านั้นที่ร่วมมือกันตัดสินใจกำหนดทิศทางตลาดโลก แต่ขณะนี้กลุ่มประเทศจี 20 มีฐานะเป็นศูนย์กลางความร่วมมือทางเศรษฐกิจระหว่างประเทศ ดังนั้นประเทศเศรษฐกิจที่เติบโตขึ้นมาใหม่อย่างอินโดนีเซีย ก็ควรจะมีสิทธิมีเสียงและมีส่วนรับผิดชอบในประเด็นทางเศรษฐกิจของโลกมากขึ้น นอกจากนี้แล้วในการประชุมร่วมกับกลุ่มผู้นำประเทศมหาอำนาจทางเศรษฐกิจในครั้งนี้ นายโอบามาอาจจะต้องเป็นฝ่ายตั้งรับกับข้อวิพากษ์วิจารณ์ที่มุ่งโจมตีมาตรการกระตุ้นเศรษฐกิจของสหรัฐฯอีกด้วย หลังการหารือกับประธานาธิบดี ลี เมียง บั๊ค ของเกาหลีใต้แล้ว ประธานาธิบดีสหรัฐมีวาระที่จะเข้าหารือเป็นการเฉพาะกับนางแองเกลลา แมร์เคิล นายกรัฐมนตรีของเยอรมัน รวมไปถึงประธานาธิบดี หู จิ่น เทา ของจีนด้วย โดยสหรัฐและยุโรปเรียกร้องให้จีนปรับอัตราแลกเปลี่ยนค่าเงินหยวนสูงเพื่อลดการได้เปรียบดุลการค้าของจีนลง หลังการประชุม จี20 ที่กรุงโซล บรรดาผู้นำต่างๆ รวมทั้งประธานาธิบดีโอบามา จะเดินทางต่อไปที่เมืองโยโกฮาม่า ประเทศญี่ปุ่น เพื่อร่วมการประชุมประจำปีความร่วมมือกลุ่มประเทศเอเชียแปซิฟิค หรือ เอเปค โดยมีประเด็นหารือเพื่อเพิ่มความร่วมมือด้านเศรฐกิจในภูมิภาคน ขณะเดียวกันสหรัฐฯยังจะมุ่งหารือในความเป็นไปได้ที่จะทำข้อตกลงการค้าเสรีแบบพหุภาคีอีกด้วย